[{"text_idx": "#000001", "text": "La komitato de UEA en sia sabata kunsido decidis, ke la arkivo de la asocio estu transdonita al la Au\u0306stria nacia biblioteko en Vieno. La decidoj pri la sorto de la konstruaj\u0302o en Nieuwe Binnenweg 176 en Roterdamo kaj de Biblioteko Hodler denove estis prokrastitaj. La bug\u0302eto por la jaro 2022 estis akceptita sen diskuto."}, {"text_idx": "#000002", "text": "Martin Scha\u0308ffer dum la komitata kunsido."}, {"text_idx": "#000003", "text": "Sabate la 16-an de oktobro la komitato de UEA jam la kvaran fojon kunvenis rete por diskuti la planojn de la estraro por la malmunto de la Centra Oficejo en Nieuwe Binnenweg 176 en Roterdamo. La kunsido estis ec\u0302 pli kaosa ol kutime, interalie c\u0302ar la komitato ricevis de la estraro neniajn skribajn informojn pri la aktuala stato de la afero rilate la sorton de la domo, nek konkretan proponon pri decidoj."}, {"text_idx": "#000004", "text": "En la pasinta kunsido la komitato jam decidis, ke la libroservo kaj kongresa administrado de UEA estonte estu prizorgataj de la organizaj\u0302o E@I en Slovakio. La sola efektiva decido farita en la nuna kunsido temis pri la transdono de la arkivoj de UEA al la Au\u0306stria nacia biblioteko en Vieno."}, {"text_idx": "#000005", "text": "Orlando Raola dum la kunsido."}, {"text_idx": "#000006", "text": "Estrarano Orlando Raola argumentis, ke la transdono nepras por savi la valorajn dokumentojn."}, {"text_idx": "#000007", "text": "\u2013 Pro la apartaj cirkonstancoj ekonomiaj kaj fizikaj, en kiuj la asocio trovig\u0302as c\u0302i-momente, g\u0302i vere ne plu povas respondece plu teni tiajn valoraj\u0302ojn. Ni volas certigi ilian ekziston por la estonteco, aliron por esploristoj, kaj ne malpli grave la ciferecigon, kiu vere disponigos ilin al multaj homoj."}, {"text_idx": "#000008", "text": "Lau\u0306 Orlando Raola g\u0302uste la biblioteko en Vieno havas la plej tau\u0306gajn teknikajn kaj homajn rimedojn por certigi la pluvivon de la kolekto."}, {"text_idx": "#000009", "text": "\u2013 Ec\u0302 se estas tia sento, ke ni senigas nin je io, ni komprenu, ke estas pli alta celo ol konservado de la materialo en nia kelo. Pro tio mi vere instigas la komitatanojn fine akcepti, ke ni agas lau\u0306 la intereso de la asocio, de la tuta esperantistaro, de la historio de la lingvo, de la kulturo de Esperanto, kaj ke oni ne plu uzu tiajn argumentojn, kiuj vere ne havas la larg\u0302an perspektivon historian de tio, kion ni faras."}, {"text_idx": "#000011", "text": "Renato Corsetti dum la kunsido."}, {"text_idx": "#000012", "text": "\u2013 Mi volas subteni la proponon de la estraro, ke c\u0302io, kio povus iri al Vieno, iru al Vieno. La veraj malamikoj de Hodler kaj de nia historia heredaj\u0302o, estas tiuj kiuj volas ke g\u0302i mortu en Roterdamo, anstatau\u0306 esti publike alirebla en Vieno."}, {"text_idx": "#000013", "text": "Osmo Buller havis alian opinion:"}, {"text_idx": "#000014", "text": "\u2013 Mi volas unue komenti la asertojn pri tio, ke la biblioteko kaj arkivo nun estas en kompleta malordo kaj ke la biblioteko estas en kelo, dum la Centra Oficejo ec\u0302 ne havas kelon. La biblioteko situas en teretag\u0302o. Mi ne scias, c\u0302u Orlando entute vizitis la Centran Oficejon. La libroj kaj revuoj estas bone konservataj en metalaj s\u0302rankoj, kaj la arkivaj materialoj ne estas en malordo, c\u0302ar Ziko bone inventariis c\u0302ion jam antau\u0306 multaj jaroj. Sed c\u0302efe g\u0302enas min en c\u0302i tiu tuta diskuto, ke ni ne vere scias, por kio ni voc\u0302donos, c\u0302ar ni ne havas antau\u0306 ni klaran dokumenton pri la kondic\u0302oj, lau\u0306 kiuj okazus la transdono, kaj lau\u0306 kiuj oni poste povus utiligi la materialojn, kiuj trovig\u0302us en Vieno."}, {"text_idx": "#000015", "text": "Osmo Buller dum la kunsido."}, {"text_idx": "#000016", "text": "Buller argumentis, ke oni ne traktu la asocion kiel mortanton:"}, {"text_idx": "#000017", "text": "\u2013 Renato parolis c\u0302i tie pri morto en Roterdamo. Do oni jam konsideras UEA mortanta, au\u0306 baldau\u0306 mortonta, kaj nun temas nur pri tio kiu prizorgu la postlasaj\u0302on, c\u0302ar ni mem kiel mortintoj ne plu povus prizorgi g\u0302in. Lau\u0306 mi UEA ne estus mortanta sen tiuj decidoj, kiujn oni nun estas farantaj, kaj bedau\u0306rinde jam parte faris. Mi nepre volas konservi kaj kreskigi la prestig\u0302on de UEA kiel io, pri kio la esperantistoj estas fieraj."}, {"text_idx": "#000019", "text": "\u2013 Ni jam plurfoje au\u0306dis la gurdadon de argumentoj fare de komitatano Buller, kiu simple ne alg\u0302ustig\u0302as al la nuna realo. Ni c\u0302iuj komprenas, ke estis iam oficejo kun deko da laboristoj kaj c\u0302iutaga funkciado kaj ke g\u0302i estis la fiero de la movado. Sed tio estas pasinta historio, kaj kion oni devas kompreni estas, ke dum jaroj tiu situacio ne plu estas eltenebla. Ke la biblioteko estas en ia konsultebla formo c\u0302i-momente estas absoluta mensogo. Mi ne nur vizitis, sed volontulis tie du monatojn, kaj estis surprizita, ke g\u0302i ne havas katalogon, nur paperajn slipetojn kun la havaj\u0302o de la tiel nomata biblioteko. Mi bedau\u0306ras, ke homoj ankorau\u0306 volas resti ankritaj en tiu pasinteco de la asocio kaj ne komprenas ke la trajno foriris de la stacio kaj ke ni devas agi respondece kaj ame al nia kulturo kaj havaj\u0302o, kaj ne en tiu sentimentala maniero."}, {"text_idx": "#000020", "text": "Post plia babilado oni fine formulis proponon pri decido, kaj voc\u0302donis pri g\u0302i. Per 35 voc\u0302oj por, 6 voc\u0302oj kontrau\u0306 kaj 3 sindetenoj, la komitato decidis, ke \u201dUEA kontraktu kun la Au\u0306stria nacia biblioteko la transdonon de la asocia arh\u0302ivo kun interkonsentita prokrasto en la livero de dokumentoj\u201d, sen pliaj detaloj."}, {"text_idx": "#000021", "text": "Duncan Charters dum la kunsido."}, {"text_idx": "#000022", "text": "Poste oni transiris al la demando pri la domo en Nieuwe Binnenweg. Prezidanto Duncan Charters rakontis, ke oni faris tri studojn pri la stato kaj valoro de la domo. La komitato tamen ricevis neniajn skribajn informojn pri tiuj studoj antau\u0306 la kunsido. Anstatau\u0306e g\u0302enerala direktoro Martin Scha\u0308ffer bus\u0302e resumis ilin por la komitato jam dum la kunsido."}, {"text_idx": "#000023", "text": "\u2013 Ni ricevis unu oferton pri la domo. Kiel Duncan menciis, estas informo de energi-konsilisto, kiu opinias, ke por havi energinivelon C, oni minimume devus elspezi 120 000 eu\u0306rojn. Aldonig\u0302us pliaj kostoj, se ni volus ludoni la domon."}, {"text_idx": "#000024", "text": "Lau\u0306 la kalkuloj resume prezentitaj de Martin Scha\u0308ffer, la suma kosto de necesaj investoj por povi ludoni la domon povus atingi 400 000 eu\u0306rojn. Se oni poste ludonus la tutan domon, la enspezo povus esti 20 000 eu\u0306roj jare. Tial lau\u0306 li estas pli bone vendi la domon ol konservi g\u0302in kiel propraj\u0302on de UEA."}, {"text_idx": "#000025", "text": "Martin Scha\u0308ffer dum la kunsido."}, {"text_idx": "#000026", "text": "\u2013 Se oni vendus, oni povus investi tiun kapitalon kaj havi pluson de 40 000 eu\u0306roj, duoblon de tio, kion ni ricevos, se ni ludonos. Tio estas konservativa takso, gajno de 4\u20136 procentoj eblas en multaj partoj de Eu\u0306ropo, kaj investo en log\u0302nemoveblaj\u0302o en Nederlando povus doni 3,5 procentojn... El administra vidpunkto ni dau\u0306rigu esplorojn pri vendo, c\u0302ar lau\u0306 mia opinio c\u0302io alia estos iom tro riska por la asocio."}, {"text_idx": "#000027", "text": "La ciferoj mirigis iujn komitatanojn, kaj Agnes Geelen el Belgio ec\u0302 petis Martin Scha\u0308ffer malkas\u0302i, kie oni povas atingi tian gajnon por investita mono. Cetere la nuna kapitalo de UEA tute ne donas kompareblan gajnon \u2013 lau\u0306 la bilanco pli ol du milionoj da eu\u0306roj simple kus\u0302as en bankaj kontoj, kie ili donas nenian profiton."}, {"text_idx": "#000028", "text": "UEA pli frue ricevis oferton de 1 075 000 eu\u0306roj por la domo c\u0302e Nieuwe Binnenweg 176, kaj lau\u0306 la estraro esploroj montras, ke tio estas prezo favora al UEA."}, {"text_idx": "#000029", "text": "\u2013 La homo kiu faris la proponon, volus havi respondon sufic\u0302e baldau\u0306. Oni parolis ec\u0302 pri marto 2022, sed mi ne kredas ke ni povos g\u0302is tiam decidi, diris Martin Scha\u0308ffer."}, {"text_idx": "#000031", "text": "\u2013 Ni bezonas nur iun decidon, c\u0302u ni investu monon en esplorlaboroj kun arkitekto kaj simile, au\u0306 se la komitato venos al la konkludo ke oni jam nun volas vendi, ni serc\u0302u makleriston por ricevi la plej bonan rezulton."}, {"text_idx": "#000032", "text": "Ahmad Reza Mamduhi dum la kunsido."}, {"text_idx": "#000035", "text": "Osmo Buller aliflanke proponis, ke la komitato nun nenion decidu, sed ke Martin Scha\u0308ffer sendu siajn klarigojn al la komitato en skriba formo, por ke oni povu trankvile konsideri la aferon. Post pliaj senrilataj babiloj la komitato konkludis, ke Scha\u0308ffer lau\u0306eble tuj sendu skriban raporton, kaj ajnaj decidoj pri la domo estu faritaj nur post tio."}, {"text_idx": "#000036", "text": "La demando pri la sorto de la biblioteko Hodler tute ne estis tus\u0302ita dum la kunsido, ec\u0302 se prezidanto Duncan Charters konstatis, ke se oni vendos la domon en Nieuwe Binnenweg 176, la biblioteko c\u0302iuokaze ne plu povos situi tie."}, {"text_idx": "#000037", "text": "La bug\u0302eto por la jaro 2022 estis akceptita preskau\u0306 sen diskuto, kun 29 voc\u0302oj por, 1 kontrau\u0306 kaj 8 sindetenoj. La bug\u0302eto estas farita sen konsidero pri la nun okazantaj s\u0302ang\u0302oj en la Centra Oficejo, kaj antau\u0306vidas deficiton de iom pli ol 49 000 eu\u0306roj. Por eventualaj kostoj de la \u201dtransiro\u201d oni rajtigis uzon de mono el rezervoj."}, {"text_idx": "#000038", "text": "TEJO atingis konsultan statuson c\u0302e UN"}, {"text_idx": "#000039", "text": "Forpasis la redaktoro de Kataluna Esperantisto"}, {"text_idx": "#000040", "text": "Do, la novaj\u0302oj (atendeble) aspektas malgajaj... Nun mi volas speciale atenti nur la vortojn de Ahmad Reza Mamduhi, kiuj estas bona ekzemplo de, ni diru, \"alternativa realo\", en kiuj nemalmultaj E-istoj (kaj respondeculoj de la movado) ekzistas:"}, {"text_idx": "#000041", "text": ">Per tiu mono, kiun ni gajnas, ni eniru en la virtualan mondon, kun bona retejo kiu donas virtualajn eblojn al niaj membroj."}, {"text_idx": "#000042", "text": "C\u0302u do estas s\u0302ancoj por tio post la tuta okazinta g\u0302is nun historio kun konstruado de la nova retejo? Kaj kiajn \"virtualajn eblojn\" g\u0302i povas doni, se Fernando Maia en sia respondo al S. Belov fakte konstatis, ke nuntempe UEA kapablas proponi nenion subtenindan?"}, {"text_idx": "#000046", "text": "Nu, g\u0302is nun, bedau\u0306rinde, UEA demonstris neniun kapablon labori en la virtuala mondo. Ec\u0302 ne parolante pri la retejo, kio malebligus laboron en la kampo de SMM (Social Media Marketing)? Kial, ekzemple, oni ne kreis pag\u0302ojn en Fejsbuko kaj aliaj popularaj sociaj retoj en 10 g\u0302is 15 plej grandaj lingvoj de la mondo, en kiuj oni interese rakontus pri Esperanto kaj aferoj en ties medio al nacilingva publiko? Tio postulus ec\u0302 ne unu gros\u0302on elspezitan \u2014 eblus organizi tion per laboro volontula \u2014 sed tio ja povus helpi trovi pli da subteno por Esperanto kaj por UEA mem."}, {"text_idx": "#000047", "text": "Kial, ekzemple, oni ne kreis pag\u0302ojn en Fejsbuko kaj aliaj popularaj sociaj retoj en 10 g\u0302is 15 plej grandaj lingvoj de la mondo, en kiuj oni interese rakontus pri Esperanto kaj aferoj en ties medio al nacilingva publiko? Tio postulus ec\u0302 ne unu gros\u0302on elspezitan \u2014 eblus organizi tion per laboro volontula \u2014 sed tio ja povus helpi trovi pli da subteno por Esperanto kaj por UEA mem."}, {"text_idx": "#000048", "text": "Ne, tute ne. Tion, kion vi prikribas ne eblas kvalite organizi per volontula laboro. Vi priskribis taskojn, kiuj fareblas per 2-4 plentempaj profesiaj komunikistoj. Mi certe ne diras, ke tio estus malinda investo, sed g\u0302i evidente estus financa investo kaj ne sengros\u0302a afero. Estas iluzio kredi, ke en interreto c\u0302io okazas senkoste."}, {"text_idx": "#000049", "text": "\u0141ukasz, certe estas diferenco inter volontuloj kaj profesiaj komunikistoj, sed Kirill tus\u0302as tre gravan temon.\nLa fakto, ke UEA ec\u0302 ne povas prizorgi pag\u0302ojn en sociaj retoj montras kiel malforta, sencela kaj sendirekta la asocio estas.\nUEA devus havi almenau\u0306 unu oficiston, kiu okupig\u0302u pri tio. Kaj ec\u0302 seriozaj volontuloj pli bonas ol nenio."}, {"text_idx": "#000050", "text": "Krom pag\u0302ojn/profilojn en sociaj medioj, UEA kunlabore kun ILEI devus jam delonge havi prestig\u0302an retpag\u0302aron kaj propran apon per kiuj oni povas lerni Esperanton en la plej gravaj lingvoj."}, {"text_idx": "#000051", "text": "Anstatau\u0306 okupig\u0302i pri tia kaj multe aliaj plej bazaj aferoj necesaj por progresigi Esperanton, la estraro nur okupig\u0302as pri financa \"resanigo\" detruante la plej lastajn erojn, el kiuj UEA ankorau\u0306 c\u0302erpis iom da prestig\u0302o."}, {"text_idx": "#000052", "text": "\"Fernando Maia en sia respondo al S. Belov fakte konstatis, ke nuntempe UEA kapablas proponi nenion subtenindan\""}, {"text_idx": "#000053", "text": "Dum pluraj homoj c\u0302i tie jam plurplurfoje listigis, kion UEA povus oferti, tio estas la magra ec\u0302 senhelpa respondo de la vicprezidanto, kiu preferas direkti anstatau\u0306 al (re-)konstruo sian energion al malkonstruo de la asocio.\nKaj dume li atakas homojn, kiuj preferas ne kontribui al asocio, kiu proponas nenion subtenindan."}, {"text_idx": "#000054", "text": "Multe da s\u0302ang\u0302ig\u0302o mi ne atendas: La estraroj unu post la alia fus\u0302as, kaj en la Komitato nur manpleno da komitatanoj vere interesig\u0302as pri la asocio."}, {"text_idx": "#000055", "text": "Mi revas pri nova monda E-organizo, c\u0302ar UEA simple ne plu kapablas servi al la E-istaro, ec\u0302 kun milionoj da kapitalo."}, {"text_idx": "#000056", "text": "\u201eKrom pag\u0302ojn/profilojn en sociaj medioj, UEA kunlabore kun ILEI devus jam delonge havi prestig\u0302an retpag\u0302aron kaj propran apon per kiuj oni povas lerni Esperanton en la plej gravaj lingvoj.\u201c"}, {"text_idx": "#000057", "text": "Mi ne scias, c\u0302u g\u0302uste UEA devas havi tion. UEA g\u0302is nun fiaskis rilate al utiligado de la reto. Sed dum la jaroj formig\u0302is multaj aliaj iniciativoj (parte kun subtenado de UEA), kiuj pli-malpli sukcese portas Esperanton en la reto."}, {"text_idx": "#000058", "text": "Mi ne kredas, ke UEA tau\u0306gus kiel antau\u0306enpus\u0302anto de Esperanto en la \u201evirtuala mondo\u201c. Atuto de UEA c\u0302iam estis, ke g\u0302i havas fortan fundamentig\u0302on ekster la virtuala mondo, en la reala mondo kaj tial estas multe pli konstanta, fidinda, ec\u0302 iom pli flegma ol tiuj efemeraj \u201evirtualaj\u201c projektoj, kiuj apenau\u0306 transvivas jardekon."}, {"text_idx": "#000060", "text": ">Mi revas pri nova monda E-organizo, c\u0302ar UEA simple ne plu kapablas servi al la E-istaro"}, {"text_idx": "#000061", "text": "Mi havis similajn pensojn kaj ec\u0302 konceptis nomon por g\u0302i: Fondumo \"Hector Hodler\". Tasko de tia organizo estu, kiel mi jam skribis, akumuli resursojn de Esperantistoj kaj organizi ilian kunlaboron por krei aj\u0302ojn kaj servojn, utilajn por c\u0302iu uzanto de la lingvo."}, {"text_idx": "#000062", "text": "Eble oni devus organizi tion. Mi kredas, ke nuntempe multaj havas tiun revon.\nNuntempe Maia kaj kompanoj kolektas monon:"}, {"text_idx": "#000063", "text": "Tiu mono povus esti uzata ankau\u0306 alimaniere ol por kovrado de misuzo de mono neniel kontribuanta al la plivastigo de Esperanto."}, {"text_idx": "#000064", "text": "Nuntempe Maia kaj kompanoj donacas monon:"}, {"text_idx": "#000065", "text": "Rimarkinte la eraron, mi g\u0302ustigis vian frazon por vi."}, {"text_idx": "#000066", "text": "Kia eraro? C\u0302u vi povus ekspliki, Tim?\nC\u0302u alianco 365 ne estas iniciato de la estraro?"}, {"text_idx": "#000068", "text": "UEA havis dum jardekoj funkciantan CO kaj nun, ec\u0302 kun milionoj da kapitalo, preskau\u0306 neniu servo liverata, maldungo de la oficistaro, baldau\u0306a vendo de la c\u0302efa domo kaj financa \"resanigo\" , oni ankorau\u0306 almozpetas."}, {"text_idx": "#000071", "text": "O. Williams: Evidente vi ne komprenas, ke homoj povas donaci al sia propra monkolekto..."}, {"text_idx": "#000072", "text": "Kiam mi estis mezgradlernejano, mi organizis ekspozicion en mia lernejo kaj pro tio la nederlanda Els Kervers, eksa UEA-komitatanino instruis en la lernejo."}, {"text_idx": "#000073", "text": "Mi verkis kelkajn artikolojn, ekz. artikolon en Kontakto pri Gestuno, internacia lingvo por surduloj kaj informojn pri HIV/Aidoso por Gejoj por la geja Esperanto-komunumo ( ~roije039/aidoso.htm ).Mi kandidatig\u0302is por komitataneco B en UEA ( ), mi estis sekretario de Ligo de Samseksamaj Geesperantistoj ( ) kaj komencis pretigon de TEJO-seminario kiu \u2013 bedau\u0306rinde \u2013 nulig\u0302is pro gejofobio ( )."}, {"text_idx": "#000075", "text": "[ mesag\u0302o kontrolita kaj akceptita de la redakcio ]"}, {"text_idx": "#000076", "text": "Ankau\u0306 la lasta frazo estas kontrolita kaj akceptita de la redakcio \u2013 sed verkita de Leon Roijen mem \ud83d\ude42"}, {"text_idx": "#000077", "text": ">Tion, kion vi prikribas ne eblas kvalite organizi per volontula laboro... Estas iluzio kredi, ke en interreto c\u0302io okazas senkoste."}, {"text_idx": "#000078", "text": "El tio, ke ne c\u0302ion oni povas fari per volontula laboro, tute ne sekvas, ke oni nenion povas fari per g\u0302i. Kaj UEA, samkiel aliaj E-organizoj, devus zorgi pri uzi eblojn de volontula laboro kiel eble plej komplete (ja mono c\u0302iam mankas c\u0302e ni). Tamen oni tute ne atentas tion."}, {"text_idx": "#000080", "text": "Pardonu, sed mi ne povas opinii tion serioza rilato al la afero. \"Kiu volas fari, tiu serc\u0302as rimedojn por tio, kiu ne volas fari, tiu serc\u0302as pretekston por tio\"."}, {"text_idx": "#000083", "text": "Do nun, tiu organizo, UEA, kiu devus esti la pinta asocio de la internacia lingvo, naciigas sian propran arh\u0302ivon dum dormas 2 milionoj da eu\u0306roj en bankokontoj neinvestitaj."}, {"text_idx": "#000084", "text": "Au\u0306skultu la vortojn de Osmo Buller:"}, {"text_idx": "#000085", "text": "Ruben Sanchez, alia komitatano atentigis pri la ridinde altegaj kostoj por ordinaraj E-istoj, se ili petas skanon de dokumentoj transdonintaj al Vienoj:"}, {"text_idx": "#000087", "text": "\" Per tiu mono, kiun ni gajnas, ni eniru en la virtualan mondon, kun bona retejo kiu donas virtualajn eblojn al niaj membroj\""}, {"text_idx": "#000088", "text": "Unue, la kara komitatano forgesas, ke la vivo ekzistas el multe pli ol nur la virtuala vivo, kaj due, c\u0302u li jam forgesis, kio estas la sorto de mono en UEA kiam oni uzas g\u0302in por virtualaj\u0302oj?\nPri la cent mil eu\u0306roj por neniam aperanta retpag\u0302aro kaj administra sistemo (Dank' al eksprezidanto Fettes, kiu elspezis tiun monon kaj poste \"devis\" maldungi oficistojn \"pro manko de mono\" c\u0302iuj scias, kaj la Virtualaj Kongresoj helpe de e@i kostas multege pli ol ili enspezigas al UEA, kaj tio nur por artefarite altigi la \"prestig\u0302on\" de la nuna estraro. Al la disvastigo de Esperanto ili apenau\u0306 kontribuas."}, {"text_idx": "#000089", "text": "Dankon por la rekta ligo al la kontribuo de s-ano Buller c\u0302e ."}, {"text_idx": "#000090", "text": "\u201eLa biblioteko estis tre grava elemento en la fenomeno Centra Oficejo kaj la Centra Oficejo mem unu el la plej gravaj elementoj en la tuta prestig\u0302o de UEA en la tute movado. G\u0302i estis tute decida por la allogo de UEA. Kaj tion oni nun detruas.\u201c"}, {"text_idx": "#000091", "text": "Jes. Buller trafe priskribas esencan punkton: La domo en Roterdamo kun la CO estas loko en la reala mondo, kie Esperantujo konkretig\u0302is kaj farig\u0302is palpebla. G\u0302i estas ankro de la idea Esperantujo en la reala mondo. G\u0302ian gravitoforton la domo en Roterdamo disvolvis per la tie laborantaj e-istoj kaj per la historia heredaj\u0302o en formo de biblioteko kaj arh\u0302ivo, kaj g\u0302ia gravitoforto efikis trans UEA-on al la tuta movado."}, {"text_idx": "#000092", "text": "La nunaj estraro kaj komitato estas fortranc\u0302ontaj tiun ankron en la realo, transdononte UEA-on al la dispelaj blovadoj de la kaprico."}, {"text_idx": "#000093", "text": "Por la estraro kaj la plimulto de la nuntempaj komitatanoj UEA kaj Esperanto estas nur ludiloj... virtuala ludo..."}, {"text_idx": "#000095", "text": "Kiel pli frue menciite en diversaj artikoloj de LF, post emeritigho de Buller, liaj du kolegoj direktoroj perdis sufiche da mono neglektante rilatoj kiun la banko pri \u201dinvestumado\u201d. Estas hipoktita diri nun ke nuna GhD scipovas krei profiton. Krome. Neniu punkto el la statuto mencias kiel celon investumadon. Estighas impreso ke por la GhD nur investumado estas nura grava afero. Tute forgesante Esperanton, dank al kiu entute estas mono. Pri la budgheto \u201922: chu vere komitatanoj kaj precipe estraranoj akceptis linion 2b, 4, 36, 63,130? kaj 0,0 por movada evoluigo, novaj libro eldonoj 0,0. Dum en la oficiala informo sciigas pri 1 plentempa oficisto en CO, aliaj ne necesis kauze de deficita budgheto. Nun oni elspezas multe da mono por \u201daliaj oficejoj\u201d kaj vojaghoj de fantomoj. Hont hont.......jes, prave, ne nur UEA sed ankau esperanto jam mortas. Regas la mono kaj investumado. Do mi proponas vochdonigi la shanghon de la nomo kaj jura statuso, dum la sekva kunsido de la komitato."}, {"text_idx": "#000097", "text": "Aritmetiko neniam estis mia plej shatata studobjekto sed, kiel ajn, mi senhezite volas kun la familio tuj translokighi al la urbocentro de Roterdamo, se la klarigoj de Martin ghustas: \"Se oni poste ludonus [tiu 'poste' signifas ke la CO estas jam renovigita] la tutan domon, la enspezo povus esti 20 000 eu\u0306roj jare.\" Se mi ghuste kalkulas kaj vortigas, sen kiel kutime utiligi sokratan ironion por malkovri la pensmanieron de estroj, europano jam povas lui ghin tre malmulte koste kaj povos ghin lui en 2022 kontrau malpli ol 400 euroj en chiu semajno! Kia lando estas Nederlando! Chu Libera Folio ghuste registris la eurojn?"}, {"text_idx": "#000098", "text": "Tamen la g\u0302enerala direktoro parolis pri la neta gajno, ne pri la luprezo. Kaj lau\u0306 la nuna urba plano oni ne rajtas uzi la domon kiel log\u0302ejon, kio lau\u0306 la informoj prezentitaj de la g\u0302enerala direktoro malpliigas la eblan enspezon."}, {"text_idx": "#000100", "text": "Venis fino al mia latino"}, {"text_idx": "#000101", "text": "Pro plurfoja malobservo de la koncernaj reguloj, portempe estis s\u0302altita anticipa kontrolado de la komentoj de Leon Roijen."}, {"text_idx": "#000103", "text": "Maia diras en la intervjuo, ke li \"ne havas firman opinion\" pri vendo au\u0306 nevendo. Tamen jam en au\u0306gusto la estraro diras:"}, {"text_idx": "#000104", "text": "\"La Estraro subtenas la vendon nur de NB176, kies proponon g\u0302i taksas nemaltrafebla\""}, {"text_idx": "#000105", "text": "Do li au\u0306 1) ne konsentas kun la aliaj estraranoj au\u0306 2) simple ne diras la veron au\u0306 3) entute ne plu scias, kion li diras..."}, {"text_idx": "#000107", "text": "(Bv. komenti ankau\u0306 en la pag\u0302aro de Pola RetRadio au\u0306 en g\u0302ia Facebook-profilo, dankon)."}, {"text_idx": "#000109", "text": "Tio estas klara mensogo. Restos administrejo, sed ne Centra Oficejo.\nAlmenau\u0306 de kiam g\u0302i estis en Roterdamo, la Centra Oficejo estis multe pli ol nur simpla administrejo. Mi kopias de Vikipedio:"}, {"text_idx": "#000114", "text": "Sub art. 45 Centra Oficejo"}, {"text_idx": "#000115", "text": "\u201dLa Centran Oficejon de la Asocio gvidas direktoro, kiu povas esti, sed ne nepre estas, la G\u0302enerala Direktoro de la Asocio\u201d"}, {"text_idx": "#000116", "text": "Do, se oni legas ambau\u0306 artikolojn, ankau\u0306 el tio montrig\u0302as, ke Centra Oficejo estas pli ol nur administrejo.Krome: Artikolo 45 mencias Centran Oficejon, sed ne g\u0302ian nuligon kaj la statuto ankau\u0306 ne donas al la estraro la eblecon nuligi la CO-n.\nDo la detruo de la CO fare de la estraro estas plene kontrau\u0306statuta."}, {"text_idx": "#000117", "text": "\u201dLa biblioteko de UEA havas la nomon Biblioteko Hector Hodler. G\u0302i disponigas, lau\u0306 propra regularo al la membraro de UEA kaj aliaj esplorantoj la c\u0302efajn verkojn en kaj pri la Internacia Lingvo.\u201d"}, {"text_idx": "#000119", "text": "Organizo en kiu kontrau\u0306statutaj\u0302oj povas faritaj sen konsekvencoj ( = eksigo de la estraro) neniel plu estas serioza, sin mem respektanta organizo.\nSe la Komitato volas konservi iom da iama prestig\u0302o de UEA, g\u0302i tuj forigu la nunan estraron, c\u0302ar malrespekto de la statuto estas post frau\u0306do la plej grava peko, kiun estraro povas fari."}, {"text_idx": "#000120", "text": "Unu el \"savantoj\" de UEA parolis pri neekzistanta kelo k libroj kushantaj senorde en CO. Alia parolas pri truoj en tegmento k pluvo falanta sur la libroj. Ili pentras persiste la teruran bildon de plena senordo en CO k volas prezenti sin antau ni kiel savantoj. Mensogo! Ili estas detruantoj! Ili povas facile trovi multe monon por nefunkcianta retejo, sed por simple ripari la tegmenton k fari katalogon de libroj ne povas. Ili per tiaj vortoj kulpigas sin mem. Chu ne?"}, {"text_idx": "#000121", "text": "Leon plore skribis \"Restos administrejo, sed ne Centra Oficejo.\" Bonege, ni estas en epoko de malcentra adminstrado, distribuitaj servoj, internaciaj organizoj ktp. Plorinde estas nur, ke la estroj de UEA ne konscie preparis la vojon, sed ignoris la signalojn kaj nun estas pusxata de la evoluo. Oni povus lerni la \"Civito\" pri malcentra agado."}, {"text_idx": "#000122", "text": "\"Leon plore skribis \"Restos administrejo, sed ne Centra Oficejo.\" Bonege, ni estas en epoko de malcentra adminstrado, distribuitaj servoj...\""}, {"text_idx": "#000128", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000129", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000130", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000132", "text": "Alig\u0302i al 400 aliaj abonantoj"}]